In nomine sancte et individue Trinitatis notum sit tam presentibus quam futuris quod ego Hugo, dux Burgundie, pro remedio anime mee et antecessorum meorum, laudando concessi ecclesie Sancte Marie de Longovado quicquid canonici Castellionis ex dono patris mei Odonis, ducis Burgundie, tam de suo proprio jure, quam de feodo suo tenendo possidebant, in grangia illa que dicitur Grandiboscus, in omnibus utilitatibus et usibus, scilicet in bosco et plano, in aquis, in pratis, terris cultis et incultis. Hoc siquidem donum factum est laude et assensu abbatis Castellionis et totius predicte domus capituli. Denique predictam grangiam cum appendiciis in custodia mee protectionis suscepi. Hujus enim rei testes affuerunt Agano, Pulteriensis abbas, Petrus decanus Barri, Hugo decanus Castellionis, Symon de Brecons, Boinus prepositus Castellionis. Actum anno ab incarnatione Domini M°C°LXX°VI°.